斛斯政则

斛斯政則（590年－670年6月17日），字公憲，京兆鄠縣（今陝西省鄠縣）人。他精於馬政，一直為隋煬帝、唐太宗、唐高宗等幾代帝王養馬、訓馬。官至左、右監門衛大將軍，封清河縣開國子，諡號恭公，陪葬在唐太宗昭陵。

生平

斛斯政則是鮮卑人後裔，祖父斛斯基，為隋朝儀同將軍、上柱國，父親斛斯倫為上柱國、驃騎將軍、鷹揚郎將。他在楊廣為皇太子時，被授為太子進馬，掌管馬匹事務。楊廣即位後，任齊王楊暕的長上執乘（掌管馬車、駕駛等事務）。他參加了隋煬帝東征高句麗的戰爭，以功被授為立信縣尉。大業九年（613年），煬帝巡遊江都，斛斯政則掌管北門宿衛。義寧二年（618年）三月，煬帝被宇文化及弒殺，斛斯政則和煬帝蕭皇后等人被宇文化及脅迫前往東郡，在黎陽被李密打敗，斛斯政則和蕭皇后等分散，蕭皇后皇室等人逃奔突厥義成公主，斛斯政則則前往投奔洛陽王世充所立的皇泰主楊侗，後又投降唐軍，被拜為護軍府校尉，仍舊掌管進馬供奉。
武德九年（626年），除殿中省尚乘直長。貞觀元年（627年），加授輕車都尉，不久遷任員外散騎侍郎、行尚乘直長。貞觀六年（632年），監察御史馬周上疏勸諫唐太宗，說王長通、白明達等是樂工雜役出身，韋槃提、斛斯政則更無其他材能，獨解調馬，這些人只可以厚賜錢帛，不能與士流君子在朝中比肩而立，同坐而食，讓唐太宗將他們趕出朝班，去士伍之中。唐太宗採納，斛斯政則被調任右驍衛宜〇府右別將，不久遷明威將軍、守右屯衛永樂府折衝都尉。
貞觀十七年（643年），斛斯政則出使吐谷渾。貞觀十八年（644年）十月，從唐太宗幸洛陽宮。十一月，唐太宗在洛陽宮令李勣等人征討高句麗。貞觀十九年（645年），唐太宗親率六軍自洛陽出發前往遼東，斛斯政則統領百騎軍，以功勳授右監門中郎將，累加上柱國。貞觀二十一年（647年），從唐太宗幸靈武。貞觀二十三年（649年），從唐太宗幸翠微宮。五月二十六日，太宗駕崩，唐高宗即位，除雲麾將軍、行右監門中郎將，累遷左監門將軍。
顯慶二年（657年），又轉右監門將軍，不久奉敕別檢校騰驥廄（即御馬監），兼知隴右左十四監等牧馬事（掌管隴右馬政）。乾封元年（666年），拜清河縣開國子，食邑四百戶。其年冬，又拜左監門大將軍。不久以公事去職，俄起為右監門大將軍，勛、封如故。咸亨元年五月廿四日（670年6月17日），在九成宮去世，年八十一。賜陪葬昭陵，諡號恭公。
夫人吳興郡君吳興姚氏，北周上開府儀同三司、長壽公姚僧垣之曾孫，隋蜀王司馬姚最之孫，秘書學士姚儉之女也。以貞觀廿二年七月廿七日終於玉華宮之館舍，時年五十有五。有子斛斯嗣宗。

墓志銘

大唐故右監門衛大將軍上柱國贈涼州都督清河恭公斛斯府君之墓志銘並序
公諱政則，字公憲，其先居於代，今為京兆鄠人也。原夫繞電摛祥，慶天誅於涿鹿；貫昴資聖，括地理而乘龍。故能利建幽都，疏基廣牧。羽儀北振，擁瀚浦而擅賢豪；翼奉南登，宅洛濱而縻黼黻。具諸圖諜，可略言焉。祖基，隋儀同、將軍、上柱國；父倫，隋上柱國、驃騎將軍、鷹揚郎將；並志氣威雄，儀岸偉傑。託以心膂，自懷匪石之忠；授以戎麾，克著沉沙之略。公山嶽播氣，河海資靈。汪汪焉，湛黃陂而罕測；岩岩也，竦稽峰而直秀。郁然藝業，卓爾英明。文不尚於雕蟲，武且工於獲獸。慕李將軍之射法，重張太傅之兵謀。豈直烏號六鈞，獨擅顏高之技；雁行三令，方成孫武之威。加以鑒澈伏波，識該伯樂，盡四家之妙術，留顧之奇能。由是美譽薦聞，榮班狎至。隋高祖深加賞睠，擢授皇太子進馬。侍龍鑣於渦水，承鶴蓋於伊川。肅影銅扉，流慈玉裕。及煬帝入膺大位，齊王出鎮名藩，方揮令人，用陪驤子，乃授長上執乘。尋而從擊高驪，甫陟猿岩， 預追隨於輦轂；即泛鯷壑，仍迅騖於樓船。是翼鸞驂，兼摧鶴陣，雖聆噴玉之響，無廢摐金之節，以勛授立信尉。大業九年，從至江都，尋追北門宿衛。周廬夜警，控月羽以申威；徼道朝趨，執霜戈而作扦。俄而妖挻伏鱉，釁起長蛇。朝多莽、卓之臣，野聚吳、陳之寇。化及包藏禍亂，作孽浸以稽天；居人多被脅從，構逆傾於掃地。公執心忠固，無易歲寒；勁草貞松，有均其志。及紫宮淪覆，白刃交馳，猶冒艱虞，克全終始。陪奉蕭後，遠屆黎陽。委萬死於豺狼，殉一生於犬馬。後既密懷竄北，公實未議圖南。事起倉忙，忽阻隨從。仚龍城而斷路，傃龜洛以迷方。泣亂纏許伯之哀，臨歧墜阮宗之涕。方乃上覘東井，思謁龍顏之君；而近越北邙，奄遭蜂□之寇。庶奉纂堯之化，反嬰暴楚之權。王充得公，甚見優禮。公跡雖是與，而心實背之。徒以鼓柝嚴扃，望長安而遠日；形留神竦，蔽昏朝而坐霧。太宗長驅七萃，迥出三秦。公即驟拔危城，遠投聖德。竄影風崤之路，方疑雲旗之門。既荷蕭王之坦懷，彌葉成侯之真識，蒙拜護軍府校尉，仍知進馬供奉。昔處偽庭，空恥爛羊之號；逮參英邸，便榮市駿之恩。於時始定鎬京，且圖河洛。克摧青犢之孽，必俟朱龍之乘。公既甄明五馭，洞該九逸，故得恭承象策，佩浹鴻私。陪百戰於戎場，仰八陣之英略。或扶危汴渚，邁都護之循舟；或赴難戲亭，譬舞陽之持盾。既而戡翦垓下，廓清海截，疇之以玉帛，賁之以簪裾。每事撝謙，累蒙賞嘆。武德九年，除殿中省尚乘直長。貞觀元年，加授輕車都尉，尋遷員外散騎侍郎、行尚乘直長。參榮五省，分華六尚。連雲之閣，已構美於潘材；名天之馬，復飛聲於漢櫪。以公望實，兼斯任委。尋以爪牙是重，腹心攸託。典司熊卒，總五校以騰英，作衛龍扃，統八屯而列要。乃轉右驍衛宜□府右別將，俄遷明威將軍、守右屯衛永樂府折衝都尉。十七年，奉使吐谷渾。渾人越自湟渚，朝宗貫渭之都；公即祗奉綸言，宣勞羅川之域。騖斯征節，光彼使星。既洽蕃情，頗怡聖慮。十八年，從幸洛陽宮。仍屬鳥夷恃險，狼顧不賓。即從龍麾，恭聞豹略。有敕令統百騎，以參六軍。公乃鬻勇前驅，爭鳴剿寇。既成功於拉朽，且命賞以疇庸，即以勛授右監門中郎將，累加上柱國。廿一年，從幸靈武。廿三年，又從幸翠微宮。夙奉金靮，恆參玉軑。委質滋永，忠諒益深。竭信武之確誠，逢漢高之重眄。俄而宮輿晚出，鐘鼓輟音。崆峒之駕莫追，羽衛之儀如在。乃援刀截耳，流血被身。擗地崩心，殆將殞滅。求之臣節，無以過也。皇上纂膺鳳歷，光啟鴻基。乃睠勛賢，式超名級。除雲麾將軍、行右監門中郎將，累遷左監門將軍。顯慶二年，又轉右監門將軍，尋奉敕別檢校騰驥廄，兼知隴右左十四監等牧馬事。閶闔洞開，即綰千門之禁；驊騮騁步，仍統十閒之重。屬仙閭望幸，詔蹕言巡。朝萬國於雲亭，合百神於岱屺。告成既畢，大齎有加。乾封元年，拜清河縣開國子，食邑四百戶。芝渥緘璽，俯流換汗之班；茅井疏封，廣洽親賓之伍。至其年冬，又拜左監門大將軍。惟天列位，即顯將軍之名；惟帝分司，仍開驃騎之職。因非望華人傑，道藹時英；何以克荷崇班，光膺厚秩。尋以公事去職，俄起為右監門大將軍，勛、封如故。雖懷數馬之慎，月略圖龜之文。以薄領見誣，遂濫嬰非罪。而憲司丹筆，或未盡於幽微；明主玄鑒，方迺收其理奪。暫屏私室，遽升寵授。漢忠表譽，有悅王常之心；霸亭言游，無慚醉尉之語。方冀威邊靜難，莫逾老臣，而積恙浸齡，旋驚夢堅。罕遇西岩之藥，終埋東嶺之魂。粵以咸亨元年五月廿四日遘疾，薨於九成宮之第，春秋八十有一。天子情深震悼，賵襚有加。詔賜陪葬昭陵，資給務令優厚。易名考行，諡曰恭公。仍贈使持節、都督涼甘肅伊沙瓜番七州諸軍事，涼州刺史。飾終光盛，寵贈哀榮。其生也若浮，奄淪輝於虞谷；其死兮儻識，庶有奉於橋山。夫人吳興郡君吳興姚氏，即周上開府儀同三司、長壽公僧垣之曾孫，隋蜀王司馬最之孫，秘書學士儉之女也。傳芳八桂，發秀三枝。襲龜組以連華，潤虹珪而成性。披圖鏡史，自稟訓於班庭；懿範貞規，且作楷於梁室。遭家不造，夙罹閔凶，飄淪七尺之軀， 固守三從之節。逮雞鳴恩德，鳳兆宜家。作儷金夫，是彰玉質。鐘有隋之版盪，處偽鄭之危亡。葉贊將軍，攀奉霸府。克宣內助，永建高名。僖負羈之妻，未足侔其智識；柏谷長之婦，詎可埒其賢明。太宗俯降殊恩，嘗經召問。奉酬天旨，深有嘉焉。因錫賜珍華，實榮生里閈，庶謂和琴和瑟，共齊偕老之期；而將樂將安，翻軫窠予之嘆。以貞觀廿二年七月廿七日終於玉華宮之館舍，時年五十有五。蒙賻物優，仍降使弔問。惟公渾金表器，璞玉儀形。事主唯罄一心，許友無緘二諾。不祈榮以苟合，直弦之論攸歸；不忤物以干時，虛舟之懷諒屬。策名自久，經夷險而弗渝，歷職居多，挺清勤而彌固。用能上簡天聽，下允人倫。口無擇言，自標蹊李之德；心無伐善，終留坐樹之名。既此良材，復斯高援。佩闌珠菊，等茂均芳。而罕駐日車，同悲風燭。曩興嗟於先後，今遂混於彭殤。兩鶴棲松，忽分枝而墜影；雙鴛集梓，終合壟而依魂。粵以咸亨元年龍集庚午十一月庚子朔十日己酉合葬於醴泉縣安樂鄉，禮也。青烏授兆，白馬臨墳。傃郊門而迥引，委甲第而長分。旌韜霧而慘色，笳含風而愴聞。黯矣窮泉夜，愁哉荒壟雲。齊塵壤兮永畢，獨祁連兮表勛。嗚呼哀哉。有子嗣宗等，陟屺岵而無見，思顧復其何已。訴蒼蒼而感絕，悲去去而安心。儻陵谷之或遷，庶家聲之可紀。敬纂徽烈，乃為銘曰：

玉崗西峙，金峰北連，旁臨渥澤，直望靈川。神駿是產，英髦在旃，華宗弈弈，昌緒綿綿。

弼諧恆代，匡贊伊瀍，雲纓遞襲，星弁仍傳。載誕猗人，挺然秀出，鴻飛騁志，鶴聲召質。

宇量深沉，智謀洋溢，王良展妙，養由效術。想援據鞍，慕超投筆，夙招人譽，方隆天秩。

搏飈未遠，視祲遄驚，時鍾道喪，運拒流橫。原追走鹿，海激奔鯨，流離寇境，契闊凶兵。

迥棄昏孽，驟款皇明，一參藩邸，載荷恩榮。武帳夕陪。文蓖曉侍，分司禁闥，歷綰戎位。

入總龍媒，出光鳳使，便繁左右，密勿宮次。清畏知天，勤無選地，奉帝惟五，捫心靡二。

復紆良袂，作偶賢裾。方金銑鋈，比玉琳瓊。藝華纂組，德茂庭寧。匡夫葉計，名立功書。

金墉且拔，石窌還疏。言歡皋難，遽隔川魚。始愴帷空，長悲劍雙。忽辭昭景，共歸幽穸。

魂自成雙，年無滿百。霧昏松墜，霜凝草陌。誰先誰後，何今何昔。獨有清徽，空留玄石。